b'\n_START_ARTICLE_\nJermaine\n_START_SECTION_\nHistoria\n_START_PARAGRAPH_\nJermaine perustettiin vuonna 2003. Alkuper\xc3\xa4iseen kokoonpanoon kuuluivat laulaja-kitaristi Petri "Pete" M\xc3\xa4kel\xc3\xa4, basisti Tuomas Lammi ja rumpali Petri "Pete" Valkiala. Vuoden 2004 kev\xc3\xa4\xc3\xa4ll\xc3\xa4 ryhm\xc3\xa4\xc3\xa4n liittyi internet-ilmoituksen avulla kitaristi Antti "Andy" Loponen. Vuoden 2004 elokuussa ilmestyi yhtyeen ensimm\xc3\xa4inen omakustanne-EP, None of Us Live in Glass Houses. Levyn avausraita Boston Massacre valittiin Duudsoni El\xc3\xa4m\xc3\xa4\xc3\xa4-tv-sarjan tunnuskappaleeksi. Samana vuonna syntyi my\xc3\xb6s samasta kappaleesta Jan-Niclas Janssonin ohjaama musiikkivideo._NEWLINE_Vuoden 2005 huhtikuussa Jermaine julkaisi toisen demo-EP:ns\xc3\xa4 Post Whatever. Ville Salminen ja Jani-Petteri Ylikangas ohjasivat musiikkivideon levyn avausraidasta Goodbye Sign. Video valittiin vuonna 2005 FST:n pohjoismaiselle videolistalle useaksi viikoksi, sen noustessa parhaimmillaan sijalle 2. Video kuvattiin suurimmaksi osin Tampereen Aleksanterin kirkossa._NEWLINE_Vuoden 2005 lopussa Jermaine allekirjoitti levysopimuksen Indie Jones-nimisen levy-yhti\xc3\xb6n kanssa. Ensimm\xc3\xa4inen julkaisu t\xc3\xa4t\xc3\xa4 kautta oli 11. marraskuuta 2005 julkaistu CD-single nimelt\xc3\xa4 "Metro Sky". Se oli my\xc3\xb6s Jermainen ensimm\xc3\xa4inen virallinen julkaisu, ja sis\xc3\xa4lsi my\xc3\xb6s Goodbye Sign-videon. Toinen CD-single "The Snipers" julkaistiin 31. toukokuuta 2006. Listasijoitus oli 8 Suomen virallisella singlelistalla. Kappale valittiin my\xc3\xb6s Poko Rekordsin julkaisemalle kokoelmalle._NEWLINE_Jermainen debyyttialbumi Knives Out \xc3\xa4\xc3\xa4nitettiin Antto Tuomaisen tuottamana huhti-kes\xc3\xa4kuun aikana 2006. Se julkaistiin 6. syyskuuta 2006 Indie Jonesin kautta. Mukana on The Snipersin lis\xc3\xa4ksi uudelleen \xc3\xa4\xc3\xa4nitetyt "Goodbye Sign" ja "Boston Massacre", sek\xc3\xa4 kahdeksan ennen kuulematonta kappaletta. Knives Out -levyn kolmas raita "More Than Meets the Eye" oli YleX-radiokanavan X-Ryhm\xc3\xa4-ohjelman tehobiisin\xc3\xa4 viikolla 36/2006. Yhtye my\xc3\xb6s vieraili ohjelmassa haastateltavana 29. elokuuta._NEWLINE_Vuonna 2007 Jermaine esiintyi mm. Provinssirockissa, Tammerfestiss\xc3\xa4 sek\xc3\xa4 l\xc3\xa4mmitteli Apulanta-yhtyett\xc3\xa4 Tullikamarin Pakkahuoneella ja Tavastia-klubilla. Yhtye oli my\xc3\xb6s mukana Tampereella j\xc3\xa4rjestetyss\xc3\xa4 Lost in Music-festivaalissa. T\xc3\xa4m\xc3\xa4 esiintyminen n\xc3\xa4htiin my\xc3\xb6s televisiossa YLE Extra-kanavalla._NEWLINE_Indie Jones lopetti toimintansa vuonna 2007, jonka j\xc3\xa4lkeen Jermaine solmi levytyssopimuksen GAEA Recordsin kanssa. Yhtyeen toinen pitk\xc3\xa4soitto Hope Dies Last \xc3\xa4\xc3\xa4nitettiin elokuussa 2007 ja julkaistiin vuonna 2008. Hope Dies Last noteerattiin YleXill\xc3\xa4 viikon albumina, ja silt\xc3\xa4 julkaistut singlet Finders Keepers ja Keep a Secret saivat paljon soittoa YleX-radiokanavalla, kun taas Note to Self-kappaleesta tehty video n\xc3\xa4kyi MTV Finlandilla ja Voicella._NEWLINE_Jermainen kolmas albumi, Jonas Olssonin tuottama Jermajesty ilmestyi 3.3.2010. Levyn ensimm\xc3\xa4inen single Don\'t Be a Stranger soi ahkerasti YleXill\xc3\xa4 ja sai my\xc3\xb6s Pete M\xc3\xa4kel\xc3\xa4n ohjaaman musiikkivideon jatkokseen.'